钦定古今图书集成/明伦汇编/家范典/第011卷 > 孝经 > 《开宗明义章第一》
## 钦定古今图书集成/明伦汇编/家范典/第011卷 > 孝经 > 《开宗明义章第一》

仲尼居，曾子侍。子曰：“先王有至德要道，以顺天下，民
用和睦，上下无怨。汝知之乎？”曾子避席曰：“参不敏，何
足以知之？”子曰：“夫孝，德之本也，教之所由生也。复坐，
吾语汝。身体发肤，受之父母，不敢毁伤，孝之始也；立
身行道，扬名于后世，以显父母，孝之终也。夫孝，始于
事亲，中于事君，终于立身。《大雅》云：‘无念尔祖，聿修厥
德’。”